Podocarpus is 'n genus wat hoort tot die familie Podocarpaceae. Selfs vandag is daar  nog geelboutbome van hoër as 40 m en ŉ stamdeursnit van meer as 2 m. Saam met ons  inheemse sipresse (die seder- en sapreebome) is die geelhoutbome die enigste Suid-Afrikaanse verteenwoordiger van die Pinophyta, wat dennebome bome, sipresse, spardenne, jenewerbome en lorke insluit. Pinophyta is gewoonlik keëldraend, maar die geelboutboom het sade in ronde doppe met ŉ vleesagtige huid. Manlike en vroulike bome kom voor. Die geelhoutboom is immergroen en saadverspreiding vind hoofsaaklik deur middel van voëls plaas. Een van die voëls wat die geelhoutboom help versprei, is die helderkleurige loerie. Die Podocarpaceae, die geelhoutfamilie, bestaan volgens die jongste indeling uit net drie spesies: Podocarpus latifolius (“egte" geelhout); Podocarpus henkelii (Henkel se geelhout); Podocarpus elongatus (Breërivier-geelhout). In die vroeë dae van die volksplanting het geelhout ŉ belangrike rol gespeel. Dit was waarskynlik die dienlikste van die inheemse houtsoorte en gevolglik is geelhoutbome in groter getalle as enige ander boomsoort omgekap.